b"\n_START_ARTICLE_\nDina Cocea (actri\xc8\x9b\xc4\x83 din Rom\xc3\xa2nia)\n_START_SECTION_\nDate biografice\n_START_PARAGRAPH_\nFiic\xc4\x83 a scriitorului N.D. Cocea \xc8\x99i a  Floric\xc4\x83i Mille (fiica lui Constantin Mille), Dina Cocea s-a n\xc4\x83scut la Bucure\xc8\x99ti la data de 27 noiembrie 1912. Sora ei a fost viitoarea actri\xc8\x9b\xc4\x83 Tan\xc8\x9bi Cocea (1909-1990)._NEWLINE_Studiile de actorie le-a absolvit la Paris. Debutul teatral a avut loc tot la Paris, \xc3\xaen anul 1934. Debutul \xc3\xaen Rom\xc3\xa2nia \xc8\x99i l-a f\xc4\x83cut la Teatrul \xe2\x80\x9eComedia\xe2\x80\x9d din Bucure\xc8\x99ti, \xc3\xaen 17 ianuarie 1935, cu piesa de teatru \xe2\x80\x9eAdev\xc4\x83ratul Iacob\xe2\x80\x9d, \xc3\xaen rolul dansatoarei Yvette, al\xc4\x83turi de George Timic\xc4\x83._NEWLINE_Pe marile ecrane a ap\xc4\x83rut pentru prima dat\xc4\x83 \xc3\xaen 1934, \xc3\xaentr-un rol din filmul La jeune fille d'une nuit. Debutul \xc3\xaen filmul rom\xc3\xa2nesc s-a produs \xc3\xaen 1939, \xc3\xaen filmul O noapte de pomin\xc4\x83, dup\xc4\x83 care au urmat apari\xc8\x9bii \xc3\xaen filmele Neamul \xc8\x98oim\xc4\x83re\xc8\x99tilor, \xc8\x98tefan cel Mare, Cantemir sau Iancu Jianu._NEWLINE_Unii apropia\xc8\x9bi au afirmat c\xc4\x83 Dina Cocea a frecventat intimitatea baronului Manfred von Killinger (\xc3\xaen perioada c\xc3\xa2t acesta a fost ambasador al Germaniei \xc3\xaen Rom\xc3\xa2nia), apoi pe cea a lui Gheorghe Gheorghiu-Dej (cu care ar fi avut o leg\xc4\x83tur\xc4\x83 discret\xc4\x83)._NEWLINE_\xc3\x8entre anii 1941-1949 a fost director la Teatrul Nostru \xc8\x99i la Studioul Teatrului Nostru, iar \xc3\xaen perioada 1952-1962 a fost decan al Facult\xc4\x83\xc8\x9bii de Teatru. \xc3\x8encep\xc3\xa2nd din 1956, a reprezentat Rom\xc3\xa2nia la congrese interna\xc8\x9bionale sau la manifest\xc4\x83rile organizate de ONU \xc8\x99i UNESCO. \xc3\x8entre anii 1979 \xc8\x99i 1989 a fost pre\xc8\x99edintele Asocia\xc8\x9biei Oamenilor de Art\xc4\x83 din Institu\xc8\x9biile Teatrale \xc8\x99i Muzicale. Dina Cocea a fost deputat \xc3\xaen Marea Adunare Na\xc8\x9bional\xc4\x83 \xc3\xaen perioada 1965 - 1969. _NEWLINE_De-a lungul timpului, Dina Cocea a jucat \xc3\xaen peste zece filme de lung-metraj, a avut peste o sut\xc4\x83 de roluri \xc3\xaen spectacole de teatru, teatru radiofonic \xc8\x99i teatru pentru televiziune. A avut o prodigioas\xc4\x83 activitate eseistic\xc4\x83 \xc8\x99i publicistic\xc4\x83, scriind nenum\xc4\x83rate articole de sintez\xc4\x83, critic\xc4\x83 \xc8\x99i cronic\xc4\x83 dramatic\xc4\x83 \xc3\xaen presa de specialitate autohton\xc4\x83 \xc8\x99i din str\xc4\x83in\xc4\x83tate._NEWLINE_\xc3\x8entre anii 2001 \xc8\x99i 2008 a fost societar de onoare al Teatrului Na\xc8\x9bional din Bucure\xc8\x99ti._NEWLINE_Pentru activitatea sa deosebit\xc4\x83 i-a fost conferit titlul de Doctor honoris causa al Universit\xc4\x83\xc8\x9bii de Art\xc4\x83 Teatral\xc4\x83 \xc8\x99i Cinematografic\xc4\x83 din Bucure\xc8\x99ti._NEWLINE_A \xc3\xaencetat din via\xc8\x9b\xc4\x83 cu o lun\xc4\x83 \xc3\xaenainte de a \xc3\xaemplini v\xc3\xa2rsta de 96 de ani.\n_START_SECTION_\nPremii \xc8\x99i distinc\xc8\x9bii\n_START_PARAGRAPH_\nA fost distins\xc4\x83 cu Ordinul Muncii Clasa II \xe2\x80\x9epentru merite deosebite, pentru realiz\xc4\x83ri valoroase \xc3\xaen art\xc4\x83 \xc8\x99i pentru activitate merituoas\xc4\x83\xe2\x80\x9d \xc8\x99i cu Ordinul Meritul Cultural clasa a II-a (1967) \xe2\x80\x9epentru merite deosebite \xc3\xaen domeniul artei dramatice\xe2\x80\x9d._NEWLINE_A primit titlul de Artist Emerit (anterior anului 1965)._NEWLINE_Pre\xc8\x99edintele Rom\xc3\xa2niei Ion Iliescu i-a conferit Dinei Cocea la 29 noiembrie 2002 Ordinul na\xc8\x9bional Steaua Rom\xc3\xa2niei \xc3\xaen grad de Cavaler, \xe2\x80\x9epentru crearea \xc8\x99i transmiterea cu talent \xc8\x99i d\xc4\x83ruire a unor opere literare semnificative pentru civiliza\xc8\x9bia rom\xc3\xa2neasc\xc4\x83 \xc8\x99i universal\xc4\x83\xe2\x80\x9d."